લાંબી લાજ તાણીને છકો ચાલ્યો. લાજ લાંબી કાઢેલી એટલે ચાલતાં ફાવે નહીં. કશું દેખાય નહીં. તોય જેમતેમ કરતો થોડુંક આગળ ચાલ્યો. છકામકાભાઇના ચોકીદારે ડાઘિયો કૂતરો પાળેલો. તે જોઇ ગયો. વોહ વોહ કરતો દોડ્યો. છકાભાઇના મહેલમાં કોઇ બાઇ રહેતી નહોતી. તેથી કૂતરાને લાગ્યું કે, નવીન કોઇ ઘૂસી ગયું છે. વોહ વોહ કરતો ડાઘિયો દોડ્યો. પણ છકાભાઇ લાજમાંથી કશું જોઇ શકતા નથી ત્યાં તો ડાઘિયો આવી પહોંચ્યો. વોહ વોહ કરતો છકાભાઇને બચકું ભરવા ગયો કે સાડી મોઢામાં આવી ગઇ. છકાભાઇ ગભરાયા. ડાઘિયો પોતાને ચોંડી પડ્યો. હવે બચવું જોઇએ. ગભરાટમાં ને ગભરાટમાં છકાભાઇ ભાગવા ગયા. ડાઘિયે મોઢામાં સાડી ખેંચી રાખી. સાડીનો છેડો ખેંચાઇ આવ્યો. માથેથી સાડી ઊતરી ગઇ. છકાએ સાડી પકડી રાખી, પણ ડાઘિયો છોડતો નથી. ત્યાં તો ચોકીદારો દોડ્યા. હડ, હડ, હડ બોલતો હરજી નોકર પણ દોડતો આવ્યો. છકાભાઇ ખરેખરા ગભરાયા. સાડી ખેંચવા રોકાય તો ચોકીદારો અને હરજી આવી પહોંચે અને પોતાને ઓળખી જાય. સાડી જાય તો ભલે જાય. આમ વિચારીને છકાએ સાડી મૂકી દીધી અને ભાગ્યો. ડાઘિયે સાડી ખેંચી રાખી હતી. છકો ભાગ્યો કે સાડી નીકળી ગઇ. છકો ભાગતો ઓરડામાં ઘૂસી ગયો.